Madian aden chuibued dominco uëshë inchëshbudtsëqui shubu nuntan Esusbëd icbuedobëdi tabadpondabi.
Cun matses isadaidbon chuiquido dacuëdënquin umanucuësh utsi puduedtiapimbo icnuc bëdambuen bëtashash tabadnubien shëcuënuësh puduedenquio icbuedi nënantanuëshquio Esus isadcuempondash.
Adtanequien:
Dacuëdenda,
quepondash.
Aden chuitanquimbi abi bëchun shuin mëtoccaid chiuëbëta abi podo ansiaid Cun Icbon ubitedi ismepondash.
Aden ismiac:
Cun Icbo uincuenac,
quiash ubitedi cuishonquecuededpondabi.
Adsho istanequien ambi chuibocpadecbidi:
Dacuëdenda,
quetanec:
Tantia.
Mibitedi chuinu.
Cun Pan:
Matses chiec nid,
quequin ubi chomiondacpadombuembidi:
Ubi chuibennetan,
quequin mibitedi nidmendambi,
quepondash Esus.
Adtanquin ubitedi dabushcabampondash.
Aden dabushcabanec:
Nuquin Papan Mayan Bëda mibëd tabadendac.
Adquid icnuc mimbi:
Nuquin Papa mimbi icsambuen naid tantienquio yec bëshunac,
cacpadequi Nuquin Papa aidën icsambuen naid tantienquio yec bëshunendac.
Utsi chuiquin mimbi:
Nuquin Papa mimbi icsambuen naid tantienquio yec bëshunenquio iquec,
cacpadequi Nuquin Papa aidën icsambuen naid bëshunenquio iquendac,
quepondash Esus.
Adtanec Esus isadenquio yambon Esusbëd icbued utsi Tomas abi uëshëmbi anin daëd tishnëdaid chopondash.
Choshobi:
Nuquin Icbo ubitedishun isombi,
caquien:
¿Aidquiobida nepash?
Utsien niash.
Bëchun shuin mëtoccaid shëcuë issun aid shëcuë mëdanten bëmishquinc podo ansiaid bëmishquinc cashumbimbi:
Ai,
Cun Icbo uincuenac,
quequin tantiatsiac.
Padambobi:
Cun Icbombobien niash,
quetiapimbo iquebi,
quepondash Tomas.
Tomas adbon 7tedec ushash shubu nuntambidi Tomasbëd ubitedi tabaduapondabi.
Puduedtiapimbo icnuc padpiden shëcuë bëtashash tabaduanubien Esus nënantanuëshquio isadcuenuapondash.
Adash:
Dacuëdenda,
queuapondash.
Adtanequien:
Is cun mëdante,
Tomas.
Shëcuë bëmishec cho.
Në podo ansiaid iqueque.
Aidtsen bëmishec cho.
Adshun:
Uincuenabien icchitash,
quequin tantienquio icbuedëmbi:
Uincuenac,
quequin tantiata,
caquien
mishenquio yec badedi:
Ai,
Nuquin Papapadquidquiobidi yec Cun Icbombo ma mibi neyoc,
quepondash Tomas.
Adsho tantiashumbien Esusën:
Ubi issun:
Nuquin Papapadquidquiobidi mibi nec,
quequin mimbi ubi tantiec.
Utsibombien ubi isambobi:
Ai,
Nuquin Papa padquidquiobidien Esus nec,
quequin ubi tantiasho Nuquin Papan bëdambo icmendac,
quepondash Esus Tomas chiec.
Adec uincuenshun Esusën dadpen ismepondashi.
Uënësambo icquin dadpenquio nadatiambocquin nabansho abëd icquidobëtan ispondambi.
Aden ambi nabanondaidtedi uesquin chuiquin dada uambo iccombi.
Naden tantiaquin dada uaombi:
Nuquin Papan Chomiaid yec Quidistu Nuquin Papan Madombo Esus nec,
quequin aiduidtsëqui tantiash ma Nuquin Papa yacno ënëdenquio yec abëd tabadtequido icpanu,
quequin aidtedi dada uaombi.